﻿ADMINISTRAREA AVERILOR BISERICESTI BUNURILE ŞI AVERILE BISERICEŞTI 1. Bunurile. Patrimoniul. Clasificarea bunurilor bisericeşti Dreptul de existenţă presupune pentru orice persoană dreptul natural de a avea bunuri. “Bun”, în înţeles juridic, este orice lucru din natura înconjurătoare, care poate fi folositor omului şi care poate deveni obiect de drepturi şi de obligaţii, care poate avea deci o valoare bănească. Bunurile necesare pentru întreţinerea vieţii, ce aparţin unei persoane, constituie patrimoniul acelei persoane. Orice persoană are în mod necesar un patrimoniu.Patrimoniul este format din toate bunurile care aparţin unei persoane, adică din toate drepturile care au o valoare pecuniară şi din toate obligaţiunile apreciabile în bani cu care el este legat faţă de alţii. Drepturile constituie activul, iar datoriile pasivul patrimoniului. Drepturile patrimoniale reprezintă totalitatea raporturilor de drept apreciabile în bani, care au drept subiect activ şi pasiv una şi aceeaşi persoană. Rămân în afara patrimoniului, drepturile care nu au caracter pecuniar: drepturile de familie, puterea părintească, drepturile înnăscute individului sau drepturile publice. Patrimoniul este o universalitate juridică independentă de elementele care-l compun. O clasificare generală împarte bunurile în: corporale şi necorporale; o altă clasificare generală le împarte în: mişcătoare sau mobile şinemişcătoare sau imobile. Această clasificare este adoptată şi de Regulamentul de administraţie al averilor bisericeşti. Bunurile corporale sunt cele care au o existenţă materială şi cad sub simţurile noastre: pământ, construcţii, animale. Bunurile necorporalesunt cele care nu au decât o existenţă abstractă (drepturile de creanţă, de uz, etc.). Bunuri mişcătoare sau mobile sunt cele care nu au o aşezare fixă şi care pot fi mutate dintr-un loc în altul oricând (mobilier, îmbrăcăminte, marfă, animale, bani). Bunuri nemişcătoare sau imobile sunt cele care au o aşezare fixă încât nu pot fi mutate din loc în loc (pământ, casă, şcoală). Bunurile sunt mişcătoare prin natura lor, prin determinarea legii şi prin anticipaţie; iar nemişcătoare sunt prin natura lor, prin destinaţie şi prin obiectul la care se aplică. Clasificările parţiale care se aplică numai unor bunuri, împart bunurile în: fungibile şi nefungibile, consumptibile şi neconsumptibile, frugifere şi nefrugifere, divizibile şi indivizibile, principale şi accesorii, corporale şi necorporale, publice şi private şi bunuri fără stăpân. Este fungibil acel bun care, în executarea unei obligaţii poate fi înlocuit cu altul, fără să afecteze valabilitatea plăţii. Este nefungibil acel bun care nu poate fi înlocuit cu altul, în executarea unei obligaţii, astfel că debitorul nu este liberat decât prin predarea bunului datorat. Este consumptibil acel bun care nu poate fi folosit fără ca prima lui întrebuinţare să nu implice consumarea substanţei ori înstrăinarea lui. Este neconsumptibil bunul care nu poate fi folosit repetat, fără ca, prin aceasta, să fie necesară consumarea substanţei sau înstrăinarea lui. Este frugifer acel bun care poate produce periodic, fără consumarea substanţei sale, alte bunuri produse numite fructe. Este nefrugufer bunul care nu are însuşirea de a da naştere, periodic, la produse fără consumarea substanţei sale. Este divizibil acel bun care poate fi împărţit fără să-şi schimbe, prin aceasta, destinaţia sa economică. Este indivizibil acel bun care nu poate fi împărţit fără a nu-şi schimba, prin aceasta, destinaţia sa economică. Este principal acel bun care poate fi folosit independent, fără a servi la întrebuinţarea altui bun. Este accesoriu bunul care este destinat să servească la întrebuinţarea unui alt bun, principal. Este corporal acel bun care are o existenţă materială, fiind uşor perceptibil simţurilor omului. Este incorporal valoarea economică ce are o existenţă ideală, abstractă, putând fi percepută cu “ochii minţii”. Sunt publice bunurile care aparţin statului (judeţelor), sau altor organizaţii sau instituţii publice, iar private sunt acele bunuri care aparţin particularilor sau unor colectivităţi private. Sunt bunuri în circuitul civil acele bunuri care pot face obiectul actelor juridice; în alţi termeni bunurile care pot fi dobândite ori înstrăinate prin act juridic fac parte din bunurile ce se află în circuitul civil. Sunt scoase din circuitul civil acele bunuri care nu pot forma obiectul actului juridic civil; se spune că asemenea bunuri inalienabile. Sunt individual determinate (res certa) acele bunuri care, potrivit naturii lor sau voinţei exprimată în actul juridic se individualizează prin însuşiri proprii, specifice. Prin excelenţă sunt individual determinate acele bunuri ce sunt unicate. Sunt determinate generic (res genera) acele bunuri care se individualizează prin însuşirile speciei ori categoriei din care fac parte. Individualizarea se face prin cântărire, măsurare, numerotare, etc. Biserica respectă aceste împărţiri, adoptă legile statului cu privire la bunuri dar numai în măsura în care nu-i sunt contrazise principiile şi normele ei speciale. La împărţirea bunurilor bisericeşti a exercitat o mare influenţă împărţirea pe care o făceau legile romane bunurilor. La romani bunurile erau împărţite în două: bunuri de drept divin şi bunuri de drept uman. Cele de drept divin se împărţeau în res sacrae, res religiosae sanctae, Biserica moşteneşte împărţirea făcută de romani, dar utilizează termenul de bunuri bisericeşti. Aceste bunuri constituie patrimoniul Bisericii. Lucrurile bisericeşti au fost împărţite şi ele după diferite laturi de acţiune care corespund cu scopul vieţii exterioare a Bisericii şi anume: săvârşirea serviciului divin după ritualul prescris, răspândirea învăţăturii creştine şi păstrarea ordinii în organismul bisericesc. Potrivit acestei meniri a Bisericii, lucrurile au fost împărţite în: sacre, sfinte şi sfinţite. Sacre sunt bunurile utilizate exclusiv în cult şi sunt sfinţite de episcop sau preot (Sintagma Ateniană, IV, 450 şi 490). În această categorie intră bisericile şi toate vasele şi obiectele care se întrebuinţează pentru serviciul divin. Dar, deoarece nu toate lucrurile care sunt folosite la săvârşirea cultului, dobândesc această folosire prin consacrarea episcopului sau preotului, ele au fost împărţite în consacrate sau sfinţite. Di prima categorie fac parte biserica şi antimisul care sunt consacrate printr-o lucrare specială şi prin ungere cu Sfântul Mir, iar din a doua categorie fac parte vasele şi obiectele care există în altar şi în afara altarului. Acestea se numesc sfinţite fie pentru că iau însuşirea de sfinţite de la Biserică, sau de la antimis care sunt sfinte, fie şi numai pentru că au fost date în folosinţa Bisericii prin mâna episcopului sau preotului. Nicodim Milaş împarte lucrurile sacre în consacrate şi sfinţite, după cum se întrebuinţează direct la Sfânta Euharistie sau la slujbele bisericeşti. Valerian Sesan împarte averea bisericească în: destinată direct şi exclusiv cultului divin: res sacrae: biserica, altarul, antimisul, icoanele; destinate indirect cultului: res benedictae - sfinţite: veşmintele, cărţile, praporii, cimitirul, ograda bisericii, etc; şi destinate întreţinerii persoanelor şi lucrurilor: res ecclesticae - ca fondurile religioase, casa parohială, pământuri, bani, fabrica de lumânări, etc. Biserica Romano-Catolică împarte bunurile în: spirituale sau sacre (sacra); temporale sau bona ecclesiastica (bunuri bisericeşti) şi mixte saupretiosa. O împărţire asemănătoare a adoptat şi Biserica Ortodoxă Română prin Regulamentul pentru administrarea averilor bisericeşti. În art. 2 averea bisericească, din punct de vedere al destinaţiei, este împărţită în bunuri sacre şi bunuri comune. Sunt bunuri sacre cele care prin sfinţire sau binecuvântare sunt destinate cultului divin, cum sunt: locaşurile de cult (catedrale, biserici, paraclise, capele, etc.), odoarele şi veşmintele bisericeşti, cărţile de ritual, cimitirele, etc. Sunt asimilate cu bunurile sacre şi se bucură de acelaşi regim juridic şi bunurile religioase, adică acelea care au o valoare artistică, fie istorică, fie prin materialul din care sunt confecţionate, cum sunt: picturile sculpturile, ţesăturile artistice, miniaturile, cărţile rare, documentele, etc. Sunt bunuri comune cele afectate întreţinerii Bisericii, a slujitorilor ei, operelor culturale, cum sunt: casele parohiale, reşedinţele ierarhilor, chiliile mănăstirilor, edificiile şcolilor teologice, muzeele religioase, aşezămintele şi instituţiile cultural-filantropice, terenurile, pivniţele, livezile, drepturile patrimoniale, fondurile, hârtiile de valoare, averea în numerar, etc. 2. Necesitatea şi dreptul Bisericii de a poseda bunuri Privită sub aspectul de societate sau de comunitate formată din toţi cei care cred în Mântuitorul Iisus Hristos, au primit botezul în numele Sfintei Treimi şi prin ajutorul Sfintelor Taine sunt conduşi la mântuire de către urmaşii, în sfera de putere a Apostolilor, Biserica se aseamănă cu toate celelalte societăţi omeneşti posedând ca şi acestea elemente caracteristice oricărei societăţi. Ca organism social, Biserica a simţit nevoia să dispună şi de bunurile materiale chiar de la începutul existenţei sale. Dreptul de posesiune al Bisericii se bazează deci atât pe dreptul firesc, natural, cât şi pe Sfânta Scriptură şi Sfânta Tradiţie. Acest drept nu-i poate fi tăgăduit atâta timp cât i se recunoaşte existenţa. Faptul existenţei Bisericii îi dă dreptul să dobândească mijloacele corespunzătoare caracterului ei, cu care să-şi atingă scopul fixat de Întemeietor. Realizarea scopului ei general se găseşte arătat în recomandarea făcută de Mântuitorul “de a împărţi totul cu aproapele”. Dreptul firesc al Bisericii de a poseda bunuri materiale rezultă atât din Sfânta Scriptură a Vechiului Testament şi a Noului Testament (Numeri 8, 8-25; 25, 1; I Cor. 9, 3-17) cât şi din operele Sfinţilor Părinţi care comentând textele Vechiului Testament şi ale Noului Testament, pe de o parte afirmă acest drept, iar pe de altă parte laudă generozitatea credincioşilor faţă de Biserică. 3. Temeiurile şi formele proprietăţii Sfinţi Apostoli înţelegând bine cuvântul Domnului: “iubeşte pe aproapele tău” şi propovăduindu-l au pus dragostea de oameni la temelia lucrării lor. Ei au zidit pe această temelie şi au rânduit după ea orice raporturi din sânul obştilor creştine, inclusiv raporturile patrimoniale sau de avere (bunuri). Urmarea firească a situaţiei create şi acceptarea de ei în mod liber era nu numai calda comuniune spirituală dintre ei, ci şi întrajutorarea frăţească în nevoile vieţii. Dar aşa cum se prezenta alcătuirea socială a Bisericii primare, întrajutorarea membrilor ei nu putea lua iniţial decât formamilosteniei. Expresia milosteniei au fost agapele. În forma în care au apărut ele reprezentau doar un mijloc provizoriu la care s-a recurs în prima etapă a organizării vieţii sociale creştine. Mărturia milosteniei practicată prin agape o avem chiar în episodul alegerii celor şapte diaconi destinaţi “să slujească meselor” (F.A. 6, 1-6). Pe lângă aceasta, Sfinţii Apostoli n-au ezitat să-i îndrume pe creştini ca să facă al doilea pas în organizarea obştii creştine primare, de la milostenie la proprietatea comună. Aşa a luat fiinţă a doua formă de organizare socială a comunităţii din Ierusalim, prin adoptarea proprietăţii comune. Despre această formă găsim mărturie atât în Sfânta Scriptură (F.A. 2, 44, 45; 4, 32, 34-35), cât şi în scrierile multor Sfinţi Părinţi, între care se pot enumera: Sfântul Clement Alexandrinul, Sfântul Vasile cel Mare, Sfântul Ioan Gură de Aur, Sfântul Ciprian, Sfântul Ambrozie, Fericitul Augustin şi alţii. Odată cu obţinerea libertăţii de credinţă în secolul IV s-a favorizat abandonarea formei primare de organizare bazate pe proprietatea obştească şi s-a însuşit organizarea comunităţii fără proprietate de obşte, dar asistenţă socială obligatorie. Această formă de organizare s-a generalizat din secolul IV şi a fost legiferată ca forma cea mai potrivită atât pentru interesele Bisericii cât şi pentru cele ale Statului. 4. Mijloacele de agonisire ale patrimoniului. În primele secole Biserica era susţinută prin darurile de bună voie ale creştinilor, care constau din obiecte, din produsele câmpului, bani şi altele. În decursul timpului, s-au dat Bisericii şi averi mobile, iar canoanele sinoadelor bisericeşti din secolul al IV-lea amintesc de moşii care aparţineau Bisericii, al căror venit servea pentru rezolvarea cheltuielilor clerului. abia după edictul de la Milan, Biserica a putut să devină proprietara de drept a acestor bunuri. Dreptul roman deosebeşte câştigarea de proprietăţi în caz de moarte (mortis causa) şi prin afaceri de drept între cei vii (non mortis causa,adică actus inter vivos). a) Dintre felurile de câştigare de proprietăţi pentru Biserică în cazuri de moarte, locul I îl ocupă moştenirea testamentară (en thj diaqhkej, ex testamento). Dreptul de moştenire al averii creştinilor evlavioşi i s-a dat Bisericii de legislaţia romană după ce religia creştină a devenit religie de stat. Afară de moştenirea testamentară, Bisericii i se cuvine, în anumite cazuri, şi moştenirea legală ab intestas (ek adiaqetou). Succesiunea aceasta are loc când cineva, capabil să aibă un patrimoniu, moare fără moştenitor testamentar, iar beneficiarii sunt rânduiţi de legiuitori în ordinea de preferinţă care ar corespunde afecţiunii celui decedat. Bunurile celor morţi fără moştenitori erau atribuite Bisericii şi mai ales mănăstirilor, ca să servească la mântuirea sufletului defunctului. Împăraţii Teodosie II şi Valentinian II, prin legea din 434, au hotărât ca preoţii şi clericii în general dacă n-au moştenitori din cei prevăzuţi de lege, să fie moşteniţi în averea lor de Bisericile pe seama cărora au fost destinaţi. Împăratul Justinian a respectat hotărârile împăraţilor anteriori în măsura în care nu erau contrare dispoziţiilor canonice. În această privinţă canonul 40 apostolic şi canonul 24 Antiohia au fixat punctul de vedere al Bisericii. Episcopul păstra deplina libertate să dispună cum va voi de averea sa personală pe care o avea înainte de hirotonie, precum şi de aceea pe care ar fi primit-o prin donaţie sau prin succesiune, după hirotonie, dar nu putea dispune la fel de averea câştigată în timpul episcopatului. Ceea ce a agonisit în timpul episcopatului, episcopul este obligat să lase pentru scopuri filantropice sau în favoarea Biserica, iar nu rudelor sau persoanelor particulare. Această normă a fost extinsă şi în privinţa celorlalţi membrii ai clerului. Cel mai bogat izvor pentru dobândirea de averi pentru Biserică îl formează testamentele pentru scopuri evlavioase (lhgata eij eusebeij aitiaj,legata ad pias causa). Legislaţia bizantină s-a arătat favorabilă acestor libertăţi faţă de Biserică în general şi faţă de mănăstiri în special. Obiectul acestor testamente îl formează întreţinerea unor biserici pentru mântuirea sufletelor sau ajutorarea celor săraci, azile, orfelinate, etc. b) Biserica poate să dobândească avere şi prin afaceri de drept între cei vii (actus inter vivos) şi anume prin donaţie (dwrea, donatio) şi prin cumpărare (agorasia, emptio). Donaţia este o învoială prin care se lasă Bisericii un lucru fără plată sau se promite predarea unui lucru în forma legală, cu scopul ca prin aceasta averea Bisericii să se mărească pentru folosul şi beneficiul ei. Contractul de cumpărare constă în darea în stăpânire a unui lucru pentru o anumită sumă. c) Un alt fel de a agonisi averea Bisericii este prescripţiunea (xronia, xrhsij, usucapio, praescriptio longi temporis). Prin prescripţiune se înţelege dobândirea dreptului de proprietate asupra unui lucru prin posesiunea continuă şi netulburată a lui un anumit timp. Dreptul canonic în privinţa modurilor de dobândire a observat dispoziţiile dreptului roman. Deci pentru prescripţiune se cerea cauza justă (eulogoj aitia, justa causa) şi buna credinţă (kalh phstij, bona fides). Ca un privilegiu al averii bisericeşti, Justinian a hotărât pentru Biserică şi pentru testamentele cu scopuri pioase, la început un timp de prescripţiune de 100 de ani (Cod. Just. I, 2, 23) care a fost redus apoi la 40 de ani (Nov. 131, c.6; Basil. V, 2, 16, 3,7 ). 5. Subiectul proprietăţii bisericeşti. După recunoaşterea religiei creştine de către Constantin cel Mare la 313 s-a recunoscut Bisericii şi dreptul de a poseda un patrimoniu. Dar cu toată această recunoaştere a personalităţii juridice a Bisericii şi a drepturilor ei de a dobândi avere, problema subiectului proprietăţii bisericeşti a dat loc multor discuţii şi a dus la formularea diferitelor teorii, îndeosebi în Apus. Astfel, s-a susţinut că subiect al proprietăţii bisericeşti poate fi Mântuitorul Hristos, u înger, un sfânt, săracii, comunitatea bisericească respectivă, autoritatea publică, adică statul, Biserica întreagă, sau papa, etc. Problema subiectului de drept al proprietăţii asupra bunurilor Bisericii a fost soluţionată de împăratul Justinian prin legea din 20 octombrie 530, reluată mai târziu prin novela 131 din 18 martie 538 când s-a lămurit cum trebuie să se procedeze pentru înlăturarea dificultăţilor care ar rezulta în privinţa celui îndreptăţit să moştenească. a) Biserica universală, subiect al proprietăţii bisericeşti După dreptul canonic al Bisericii Răsăritene, comunitatea bisericească nu poate fi subiectul proprietăţii bisericeşti deoarece atunci i s-ar contesta Bisericii personalitatea juridică şi în afară de aceasta n-ar exista nici un motiv justificat de a considera comunitatea politică drept proprietară a acestei averi. Izvoarele dreptului bisericesc accentuează faptul că Biserica locală are drept de proprietate. Canoanele 38 şi 40 apostolice, canoanele 24 şi 25 ale Sinodului din Antiohia şi canoanele 26/34 şi 35/41 Cartagina arată că fiecare Biserică locală este considerată independentă şi persoană juridică completă în raporturile cu celelalte Biserici şi cu un al treilea, prezentându-se cu toate drepturile unui posesor. Din punct de vedere patrimonial, legislaţia lui Justinian nu cunoaşte Biserică, ci Biserici. Pe lângă Bisericile locale dreptul Bisericii Orientale recunoaşte că au drept de proprietate şi mănăstirile, azilele de săraci, orfelinatele şi toate aşezămintele de binefacere cu caracter religios, care iau fiinţă cu aprobarea Bisericii şi funcţionează sub controlul ei (Novela 120, 7, 1; Novela 131, 10). În catolicism, Biserica centrală, prin papă, este singura proprietară a tuturor bunurilor bisericeşti, bisericile particulare şi celelalte instituţii bisericeşti apărând ca simple uzufructuare. b) Papa ca subiect al întregii proprietăţi bisericeşti. Codex Juris Canonici din 1917, prin canonul 1499, 62 a temperat pretenţia că Biserica universală este proprietara tuturor bunurilor, inclusiv ale Bisericilor locale. Dar canonul 1518 s-a prevalat că papa este supremul administrator şi împărţitor al tuturor bunurilor bisericeşti. această recunoaştere este egală cu dreptul de proprietate, căci nu se poate ca cineva să dispună şi să împartă un bun care nu-i aparţine, asupra căruia nu-şi poate justifica titlul de proprietate. Doctrina canonică ortodoxă leagă de personalitatea juridică recunoscută bisericilor şi dreptul de proprietate, dreptul de administrare şi folosinţă, exercitare sub supraveghere şi controlul autorităţii bisericeşti superioare, supraveghere şi control care nu presupun dreptul de imixtiune, putând impune trecerea unei părţi a averii de la o Biserică la alta. c) Dumnezeu, Mântuitorul, un înger sau un sfânt, subiect al proprietăţii bisericeşti. Susţinătorii acestei teorii, bazându-se pe concepţia dreptului roman, au luat ca act de plecare asemănarea dintre “consacratio”, actul prin care creştinii dau caracter de sfinţenie Bisericii şi hramurilor ei şi “dedicatio”, actul prin care anumite bunuri erau trecute în proprietatea zeilor. La romani, dedicatio era un act solemn exercitat în numele poporului roman, printr-un magistrat superior sau prin magistraţi speciali (duo viri aedi dedicandae) prin care bunul ieşea din uzul comun şi rămânea “extra comercium” în proprietatea statului, care trebuia să-i respecte scopul religios. Prin consacratio bunurile consacrate dobândeau caracter de sfinţenie, dar nu ajungeau în proprietatea statului şi nu erau excluse complet cursului sau circuitului comercial. În anumite condiţii ele puteau fi ipotecate, vândute (Cod. I, 2, 21; Nov. 121, c. 51). Concepţia aceasta că prin consacrare locaşul destinat cultului trece în proprietatea parohiei, se desprinde şi din Statutul pentru organizarea şi funcţionarea Bisericii Ortodoxe Române, art. 177, în care se prevede că: “O Biserică particulară, imediat după sfinţirea ei trece în proprietatea şi folosinţa parohiei, cu tot terenul şi clădirile aferente ei”. După învăţătura Bisericii Ortodoxe, Sfinţii sunt într-adevăr mijlocitori pe lângă Dumnezeu pentru creştini, dar din această situaţie nu se poate trage concluzia că şi Dumnezeu se poate folosi de sfinţi pentru a dobândi proprietatea asupra bunurilor bisericeşti consacrate de creştini. De altfel nici în vechime, nu ajungeau proprietari ai bunurilor constituite, Mântuitorul Hristos sau Sfântul care fusese instituit moştenitor, ci Biserica locală sau eparhială, care ar fi avut hramul Sfântului în favoarea căreia fusese făcut legatul. d) Comunitatea bisericească, subiect al proprietăţii bisericeşti. Din legislaţia lui Justinian se vede că în concepţia creştinilor Biserica, locaş de închinare, era socotită subiect al dreptului de proprietate. Împăratul Zenon, înainte de Justinian, hotărâse că o persoană poate face donaţie de lucruri imobile sau mobile, unui aşezământ care avea să se construiască ulterior. S-a socotit apoi că donatorul primea un drept de administrare asupra instituţiei întemeiate şi asupra bunurilor donate. Acest drept de administrare nu însemna însă drept de proprietate al fondatorilor, laici sau clerici, asupra bunurilor care prin consacrare dobândeau caracter de sfinţenie şi treceau în proprietatea Bisericii, căci administrarea se făcea sub controlul episcopului. Statutul pentru organizarea şi funcţionarea Bisericii Ortodoxe Române din februarie 1949 prin art. 186 declară persoane juridice de drept public, parohiile, protopopiatele, mănăstirile, episcopiile, mitropoliile. Aceasta înseamnă că proprietar al averii bisericeşti nu este instituţia: Biserica sau mănăstirea, nici oficiul: oficiul parohial, protopopesc, episcopal, mitropolitan sau patriarhal, cum ar rezulta din canoane şi legislaţia bizantină (can. 40 ap.; 24, 25 Antiohia; Novela 120, 121 a lui Justinian), ci fiecare parohie, protopopiat, mănăstire, episcopie, mitropolie şi patriarhie, adică Biserica întreagă. Art. 41 din Statut precizează că “Parohia este comunitatea bisericească a credincioşilor, clerici şi mireni, de religie creştină ortodoxă, aşezaţi pe un anumit teritoriu, sub conducerea unui preot paroh”. Deci proprietar al bunurilor bisericeşti în parohie sunt mirenii şi clericii laolaltă. e) Statul, autoritatea publică - subiect al autorităţii bisericeşti. Statul nu poate pretinde dreptul de proprietate asupra bunurilor bisericeşti în măsura în care ar putea pretinde dreptul de proprietate asupra averii particularilor. Autoritatea publică poate să exercite anumite drepturi asupra acestei averi îndeosebi dreptul de control spre a se convinge că averea Bisericii şi mai ales sumele pe care el le-a pus la dispoziţie nu sunt folosite în scopuri străine de misiunea ei. Din acest drept de control nu se poate ajunge la concluzia că statul este proprietar al averii bisericeşti. f) Privilegiile averii bisericeşti. Atitudinea binevoitoare a împăraţilor creştini faţă de Biserică, ajutând-o să-şi mărească patrimoniul, s-a manifestat şi prin diferite privilegii recunoscute averii bisericeşti cum ar fi atât restituirea averilor care-i fuseseră confiscate în timpul persecuţiilor cât şi prin donarea altor bunuri din patrimoniul lor particular sau al statului, precum şi prin ocrotirea averii bisericeşti de diferite impozite. La început, toţi clericii erau scutiţi de orice sarcini publice, dar observându-se că mulţi dintre cei bogaţi se fac clerici numai pentru a se sustrage împreună cu averile de care dispuneau îndatoririlor publice, s-a făcut distincţie între clericii care nu aveau nici un fel de avere personală şi trăiau din venitul de la slujbe sau din venitul clădirilor şi clericii care aveau avere personală. Cei din urmă erau supuşi impozitelor. Se face apoi observaţia că locaşurile de cult şi cimitirele nu intră în categoria bunurilor producătoare de venit şi nu pot fi impuse la fel ca şi celelalte bunuri. 6. Organele competente de administrare a averii bisericeşti Administrarea averii comunitare s-a făcut mai întâi de către Sfinţii Apostoli, apoi de cei instituiţi de ei în diversele comunităţi: episcopi, presbiteri, etc. Constituţiile Apostolice (II, 25, 27, 35) nu îngăduie să se ceară socoteală episcopului pentru felul cum administrează şi întrebuinţează averea Bisericii pe motiv că acesta va răspunde în faţa lui Dumnezeu. Canonul 38 apostolic impune episcopului să administreze averea Bisericii ca şi cum ar fi supravegheat de Dumnezeu. I se îngăduie să ia numai ceea ce îi este de folos lui fără a da şi rudelor. Organele administrării averii bisericeşti sunt: a) Episcopul specificat cu această obligaţie nu numai de canoanele 38, 40 şi 41 apostolice, ci şi de canoanele sinoadelor locale. Astfel prin canonul 7 al Sinodului de la Gangra s-a hotărât ca tot ceea ce se face cu privire la rodirile aduse pentru Biserică să se facă numai cu aprobarea episcopului, cei care nu vor respecta această rânduială fiind ameninţaţi cu pedeapsa anatemei. La fel dispune şi canonul 8 al aceluiaşi sinod în privinţa celor care ar da sau ar primi din rodirile destinate Bisericii, fără de episcop. Aceste canoane menţionează însă şi o persoană rânduită pentru purtarea de grijă a carităţii, adică pe econom. De asemenea canonul 24 Antiohia a prevăzut pentru episcop dreptul de administrare a averii bisericeşti, precum şi separarea bunurilor episcopului de cele ale Bisericii cu ştirea preoţilor şi diaconilor, iar canonul 25 Antiohia precizează că episcopul care ar chivernisi averea Bisericii fără ştirea preoţilor şi diaconilor şi ar păgubi pe ascuns gestiunea Bisericii, acela să dea seama înaintea Sinodului eparhiei (mitropoliei). b) Preotul. Parohiile s-au organizat ca persoane juridice abia pe vremea lui Constantin cel Mare, când li s-a dat dreptul să posede patrimoniu. Îndată ce o Biserică este declarată parohie de autoritatea competentă, administrarea averii acestei parohii revine de drept preotului instituit ca paroh. Această administraţie ia astfel un caracter local, iar dependenţa faţă de episcop se mărgineşte numai la un control preventiv şi la supravegherea pe care episcopul este dator să o exercite asupra tuturor bisericilor şi aşezămintelor religioase din eparhie. Dar, din această independenţă a parohiei şi din caracterul de permanenţă pe care-l dobândeşte preotul paroh după ce este instalat de către episcop nu trebuie să se ajungă la concluzia că preotul paroh poate să facă complet abstracţie de episcop, în măsurile pe care le ia pentru administrarea averii bisericeşti a parohiei. Căci dacă episcopul nu poate face nimic mai de seamă fără voia preoţilor şi diaconilor (can. 24 Antiohia) şi fără aprobarea mitropolitului (can. 34 apost.), când este vorba de grevarea sau înstrăinarea averii bisericeşti, cu atât mai mult preotul paroh nu poate face ceva fără avizul episcopului respectiv. c) Diaconul este menţionat cu atribuţii de administrator al averii bisericeşti ca ajutor al episcopului, iar din secolul IV ca ajutor preotului. În secolul V apare pe lângă episcop, ca ajutor la administrarea averii bisericeşti, economul, care trebuind să fie ales dintre clerici (can. 8 IV), era instituit dintre diaconi. d) Economul este amintit pentru prima dată de Teofil al Alexandriei (412) în canonul 10, dispunând aşezarea unui econom al Bisericii cu acordul întregii preoţimi. Economii sunt menţionaţi de două legi ale împăraţilor romano-bizantini: prima, dată de împăratul Honoriu în anul 398 (Codex Theodosianus IX, 45, 3); iar a doua de Teodosie II şi Valentinian II în anul 434 (Codex Theodosianus V, 3, 1). Atribuţiile sunt specificate în canonul 26 al Sinodului IV ecumenic. Economul, cleric sau mirean rămâne în dependenţă de episcop (can. 24 IV) şi răspunde cu propria avere dacă ar produce pagube averilor bisericeşti. Epitropii, ca şi economii, sunt numai organe de administrare a averii bisericeşti, iar nu gestionari, reprezentanţi de drept ai Bisericii. Administrarea averii n-o poate avea decât autoritatea care reprezintă subiectul proprietăţii bisericeşti, adică - la eparhie, episcopul, iar la parohie, preotul paroh. În Biserica Ortodoxă Română, episcopul e ajutat de Consiliul eparhial, ca organ executiv al Adunării Eparhiale, iar preotul de Consiliul parohial, ca organ executiv al Adunării Eparhiale, care deleagă “unu, doi sau trei dintre membrii săi aleşi spre a îndeplini sarcinile de epitrop fixate de Consiliu, cu aprobarea protopopului” (art. 65 Statut), “epitropul fiind administratorul averii parohiale cu controlul parohului” (art. 66 Statut). 7. Dreptul de control al Statului. Împăratul Justinian a ameninţat cu pedepse foarte aspre pe administratorii care s-ar dovedi nefideli atribuţiilor şi care vor lucra împotriva intereselor Bisericii (Codex Justinianus I, 3, 42/41, parag. 8). Rânduiala stabilită este următoarea: “nici economul nu poate administra fără controlul episcopului şi al Statului, nici episcopul fără econom şi fără controlul Sinodului”. Sunt obligatorii legile în vigoare, comunicate instituţiilor bisericeşti atât de autoritatea bisericească cât şi de cea de Stat. 8. Întrebuinţarea averii bisericeşti. În privinţa folosirii veniturilor averii bisericeşti nu se găsesc dispoziţii precise care să fi impus o normă unitară, de la început. În primele veacuri episcopul fiind singurul administrator al bunurilor, lui i se aduceau toate veniturile şi el le împărţea şi celorlalţi. Începând cu secolul al III-lea s-au stabilit câteva reguli după care pârga sau ofrandele erau destinate întreţinerii episcopului, preoţilor şi diaconilor, iar zeciuiala era folosită pentru întreţinerea săracilor şi a slujitorilor bisericeşti (Constituţiile Apostolice VII, 30). Apoi canonul 59 apostolic accentuează îndatorirea episcopului şi preotului de a da cele de trebuinţă clericilor săraci - sub pedeapsa afurisirii sau a caterisirii, iar canonul 32 al Sinodului de la Cartagina stipulează că nici episcopii, preoţii şi diaconii nu aveau dreptul să ia din veniturile Bisericii mai mult decât le trebuia pentru întreţinere. Sfântul Ambrozie în De Oficiis, II, c. 21 spune că “măsura întrebuinţării veniturilor bisericeşti pentru întreţinerea şi frumuseţea locaşului Bisericii pentru ajutorarea săracilor şi întreţinerea clericilor nu trebuie să depindă decât de înţelepciunea episcopului, cere să caute totuşi să nu cadă în exces nici de zgârcenie, căci ar fi inuman, nici de risipă”. În anul 315, episcopul Cecilian de Cartagina a elaborat un decret prin care se stabilea o sumă de bani din visteria statului pentru întreţinerea clerului din Biserica Africană (Eusebiu de Cezareea, Istoria bisericească, Op. cit., 6). Această măsură s-a extins la toate bisericile, ajutorarea clerului de către stat devenind apoi normă ( Codex Theodosianus, VIII, 16, 1). În felul acesta, întreţinerea avea caracter mixt. 9. Înstrăinarea bunurilor bisericeşti. Scopul averii bisericeşti a impus de la început consacrarea principiului inalienabilităţii acestei averi. Canoanele Bisericii şi legile romano-bizantine conţin dispoziţii foarte aspre pentru a asigura păstrarea destinaţiei bunurilor bisericeşti şi a opri înstrăinarea lor. Astfel, canonul 38 apostolic opreşte ca episcopul să-şi însuşească ceva din bunurile Bisericii sau să vândă ceva din acestea. Canonul 15 Ancira stabileşte dreptul Bisericii de a cere înapoi bunurile vândute de preoţi în perioada vacanţei episcopale; canonul 24 Antiohia dispune să se păstrezwe cu toată grija cele ale Bisericii şi tot astfel canonul 24 Sinodul IV ecumenic, hotărăşte în privinţa mănăstirilor că odată consacrate după rânduială trebuie să rămână pentru totdeauna mănăstiri, iar averile să lise păstreze. Oprirea înstrăinării averii bisericeşti a fost şi mai categoric exprimată prin canoanele 26/36 Cartagina şi canonul 12 al Sinodului VII ecumenic. În principiu este oprită înstrăinarea tuturor bunurilor bisericeşti atât a celor imobile: clădiri, ogoare, grădini, în orice stare s-ar găsi (can. 17 VII ec.; Nov. 7, cap. 1 şi 3, parag. 2), cât şi a celor mobile: vase, veşminte, cărţi. S-a îngăduit totuşi înstrăinarea anumitor bunuri şi anume: - pentru procurare de vase absolut necesare săvârşirii cultului (Codex Justinianus, I, 2, 17); - pentru plata datoriilor bisericeşti şi a impozitelor către fisc (Nov. 46, 2; 20, 6, 7, 10); - pentru construirea de noi imobile şi pentru repararea şi întreţinerea celor existente sau deteriorate (Codex Justinianus, I, 2, 17); - pentru înlăturarea pagubelor pe care le-ar avea de suferit Biserica, prin păstrarea imobilelor, care nu aduc nici un venit, dar reclamă cheltuieli pentru întreţinere, imobile situate departe, care nu pot fi administrate; - pentru răscumpărarea captivilor, pentru care se îngăduie vânzarea vaselor sfinte (Codex Justinianus, I, 2, 21; Nov. 7, 8); - pentru ajutorarea săracilor (Nov. 65, cap.1, parag. 5) şi a bisericilor ajunse în mare lipsă; - pentru ajutorarea Statului aflat în mare strâmtorare. Pentru ca înstrăinările să nu se facă în paguba Bisericii trebuiesc îndeplinite anumite condiţii de formă şi anume: - o cercetare amănunţită în faţa episcopului ca să se vadă că Biserica nu va fi păgubită; - declararea sub prestare de jurământ de către persoanele chemate să realizeze vânzarea, că prin această vânzare nu va rezulta nici o pierdere pentru Biserică (Nov. 120, cap. 6, 7); - consimţământul episcopului respectiv, ca unul care poartă răspunderea unei administraţii a întregii averi bisericeşti din eparhie prin supravegherea şi controlul preventiv pe care este obligat să le îndeplinească; - avizul Sinodului, când este vorba de înstrăinarea unui bun al eparhiei. Toate înstrăinările făcute fără respectarea condiţiilor canonice sunt nule, iar persoanele care le-au făcut se pedepsesc după gravitatea pagubei pricinuite. În Biserica Ortodoxă Română, administrarea averii bisericeşti se îndeplineşte în conformitate cu dispoziţiile Regulamentului pentru administrarea averilor bisericeşti. 10. Dreptul ctitoricesc Dreptul de ctitor poate să-l aibă orice persoană fizică aparţinând Bisericii Ortodoxe şi care se bucură de drepturile civile şi bisericeşti, fără deosebire de stare, sex şi chemare, cu privire la orice Biserică, la oraş, sau la ţară, cu privire la o mănăstire, sau instituţie de binefacere care depinde de autoritatea bisericească. Acelaşi drept îl pot avea şi asociaţiile. Împăratul Justinian a legiferat construirea, consacrarea, întreţinerea şi administrarea bisericilor şi mănăstirilor prin Novelele: 7, 46, 55, 67, 120 şi 131, limitând dreptul de a construi case de rugăciune la condiţia prealabilă a aprobării date de episcop. Fondatorii puteau impune reguli, dar aceste reguli nu trebuiau să fie contrare dispoziţiilor canonice ale Bisericii. Drepturile ctitorilor rezervate prin actul de fondaţie nu trebuiesc socotite ca rezultând din dreptul de proprietate pe care aceştia l-ar avea asupra instituţiilor religioase create de ei şi ca simple concesiuni pe care pe care ni le-a făcut Biserica în semn de recunoştinţă pentru sentimentele lor pioase. Ctitorii îşi pierd însă dreptul recunoscut prin actul de fundaţie, dacă nesocotesc dispoziţiile autorităţilor bisericeşti şi în genere când se dovedesc prin purtarea lor nedemni de privilegiul acordat de Biserică[1]. [1] Prof. Dr. Iorgu Ivan, Bunurile bisericeşti în primele şase secole, Bucureşti, 1937; Regulamentul pentru administrarea averilor bisericeşti, în “Legiuirile Bisericii Ortodoxe Române”, Bucureşti, 1953. 